Erbgħa rġiel Sirjani kienu involuti f'argument fejn anke intużaw xi injam u ħadid. Il-każ seħħ ilbieraħ, għal xi 11:45pm, fi Triq l-Imdina, Ħal Qormi. Tlieta minn dawn il-persuni, tnejn ta' 23 sena u ieħor ta' 20 soffrew xi ġrieħi u wara li ġew assisti minn tim mediku fuq il-post, ittieħdu l-Isptar Mater Dei b'ambulanza. Żagħżugħ ieħor ta' 18-il sena ma sofra ebda ġrieħi. Aktar tard ir-raġel ta' 20 sena ġie ċċertifikat li weġġa' gravi, filwaqt li t-tnejn l-oħra sofrew ġrieħi ħfief. L-erba' persuni ġew arrestati u qed jinżammu fil-lock-up tal-Pulizija fil-Kwartieri Ġenerali, il-Furjana. L-investigazzjonijiet tal-Pulizija għadhom għaddejjin.